钦定古今图书集成/明伦汇编/闺媛典/第122卷 > 李伍妻张义妇
## 钦定古今图书集成/明伦汇编/闺媛典/第122卷 > 李伍妻张义妇

按《元史列女传》：“张义妇，济南邹平人。年十八，归里人
李伍。伍与从子零戍福宁，未几，死戍所。张独家居，养
舅姑、父母。舅姑病，凡四刲股肉不懈。及死，丧葬无遗
礼。既而叹曰：‘妾夫死数千里外，妾不能归骨以葬者，
以舅姑、父母在，无所仰故也。今不幸父母、舅姑已死，
而夫骨终，暴弃远土。使无妾则已，妾在，敢爱死乎’？”乃
卧积冰上，誓曰：“天若许妾取夫骨，虽寒甚，当得不死。”
逾月竟不死。乡人异之，乃相率赠以钱，大书其事于
衣以行。行四十日，至福宁见零问夫葬地，则榛莽四
塞不可识，张哀恸欲绝。夫忽降于童，言动无异生时。
告张死时事，甚悲，且指示骨所在处。张如其言，发得
之，持骨祝曰：“尔信妾夫耶？入口当如冰雪黏如胶。”已
而果然。官义之，上于大府，使零护丧还，给钱使葬，仍
旌门复其役。